Nogometaši Rijeke nisu uspjeli još jednom ispisati povijest. Nakon osvajanja naslova hrvatskog prvaka, dvije su ih utakmice dijelile od novog sna, ali u Ligu prvaka će grčki Olympiacos koji je bio bolji u dvije utakmice play-offa. Nakon pobjede 2:1 u Pireju, grčki prvak slavio je i u uzvratu s 1:0.

Rijeka je sjajno krenula, imala nekoliko prilika za vodstvo, ali šok na Rujevici stigao je u 25. minuti kada je jednu kontru realizirao Marko Marin. Golu je prethodila velika pogreška Alexandera Gorgona koji je izgubio loptu na svojoj polovici.

Nakon toga Riječani su imali još nekoliko nevjerojatnih prilika i svi ti silni promašaji nisu mogli biti nagrađeni ulaskom u europsku nogometnu elitu.

Promašaji i greška Gorgona

Rijeka je ušla u susret, kao što se i očekivalo, strpljivo i pametno. Usprkos golu zaostatka, Matjaž Kek nije želio riskirati i jurnuti od prve minute.

Prvu priliku domaćin je dočekao u 13. minuti kada je Bradarić glavom spustio loptu za Gavranovića koji je prevario vratara Olympiacosa, ali je s gol-crte loptu izbio Retsos. Sedam minuta kasnije Rijeka je imala fantastičnu priliku. Heber je sjajno ubacio s desne strane, a lopta je došla do Gorgona koji je ostao sam i s pet-šest metara glavom pucao pokraj gola. Nažalost, četiri minute kasnije Gorgon ponovo griješi. Na centru je izgubio loptu nakon čega su gosti odigrali brzu kontru. Odjidja je povukao, dao za Marina koji je lako zabio za 1-0.

Šokirana Rijeka do kraja poluvremena više nije uspjela niti jednom ugroziti grčka vrata. Novi problemi za Rijeku stigli su u 50. minuti kada je zbog ozljede teren napustio vratar Simon Sluga, a njegovo mjesto je zauzeo Andrej Prskalo.

Rijeka je mogla izjednačiti u 54. minuti. Gorgon se lijepo riješio čuvara i proigrao Gavranovića, ali je njegov udarac Kapino sjajno zaustavio. U 58. minuti okušao se i Gorgon, ali je pucao pored gola. U 79. minuti priliku utakmice je promašio Matei. Nakon što je izbio sam ispred gostujućeg vratara pokušao ga je lobati, ali pucao je pored gola. Posljednju priliku imao je Heber u 90. minuti, ali je pucao preko gola.

Ždrijeb u petak

Rijeka će ipak provesti najmanje jesen u Europi, jer su ulaskom u play-off Lige prvake osigurali ulazak u skupine Europske lige. Ždrijeb skupina Europske lige održat će se u petak u Monacu u 13.00 sati.

Rijeka je dva puta igrala u Europskoj ligi (2013/14. i 2014/15.). Prve sezone je osvojila posljednje mjesto u skupini sa četiri boda, dok je godinu dana kasnije zauzela treće mjesto sa sedam bodova.

Rijeci je ovo bilo drugo sudjelovanje u kvalifikacijama Lige prvaka. U prvom pokušaju u sezoni 1999/2000. Rijeka je nastupila u 2. pretkolu i izgubila obje utakmice od beogradskog Partizana (0-3, 1-3). Ovoga puta Riječani su do gurali do završne runde kvalifikacija nakon što su izbacili velški The New Saints, te austrijski RB Salzburg. Nažalost, preko grčkog prvaka nije išlo.

RIJEKA - OLYMPIACOS 0-1

RIJEKA. Stadion Rujevica - 8,000 gledatelja; Sudac: Danny Makkelie (Nizozemska)

Strijelci: 0-1 Marin (25)

Žuti kartoni: Mišić, Martić / Romao, Kapino, Seba, Carcela-Gonzalez

Crveni kartoni:

RIJEKA: Sluga (od 50. Prskalo) - Martić, Župarić, Elez, Vešović - Bradarić (od 77. Matei), Maleš - Gorgon (od 61. Kvržić), Mišić, Heber - Gavranović

OLYMPIACOS: Kapino - Elabdellaoui, Retsos, Vuković, Koutris (od 61. Figueiras) - Gillet, Romao (od 80. Fortounis) - Carcela-Gonzalez, Odjidja, Marin (od 66. Seba) - Ben Nabouhane